**SKLAPANJE BRAKA**

Porodičnim zaionom Republike Srbije brak je definisan kao zakonom uređena zajednica života muškarca i žene koji se sklapa slobodnom voljom budućih supružnika. Supružnici su u braku ravnopravni.

Za sklapanje braka neophodno je ispuniti sledeće uslove i to od strane oba supružnika:

* Da su različitog pola
* Da lica koja brak sklapaju nisu već u braku
* Da su sposobna za rasuđivanje
* Da nisu srodnici u pravoj liniji a ako su srodnici u pobočnoj brak ne mogu sklopiti ako su: brat i sestra, brat i sestra poo cu ili majci, stric i sinovica, tetka i sestrić, deca rođene braće i sestara kao i deca braće i sestara po ocu ili majci. Srodstvo koje nastaje usvojenjem (adoptivno srodstvo) predstavlja smetnju za sklapanje braka kao i krvno srodstvo.
* Da nisu tazbinski srodnici i to: svekar i snaha, zet i tašta, očuh i pastorka, maćeha i pastorak. Sud može, iz opravdanih razloga, odobriti sklapanje braka između ovih lica
* Da nisu u odnosu starateljstva tj. staratelj i štićenik
* Da su punoletni osim u slučaju kada sud, iz opravdanih razloga, dozovoli sklapanje braka maloletnom licu koje je navršilo 16 godina života
* Da je brak sklopljen slobodnom izjavom volje

S međunarodnopravnog aspekta bitno je napomenuti da Zakon o rešavanju sukoba zakona sa propisima drugih zemalja, kao merodavno pravo za zaključenje braka smatra prava država čiji su državljani budući supružnici i to tako što će za svakog supružnika važiti oni uslovi za zaključenje braka koje propisuje pravo njegovog državljanstva.

Po osnovu istog zakona, formu u kojoj se brak zaključuje određuje mesto zaključenja (npr. ukoliko se brak zaključuje u Danskoj kao propisna forma uzeće se crkveno venčanje i takav brak će biti punopravan u Republici Srbiji iako je u Srbiji jedina važeća forma za zaključenje braka, građanski brak zaključen pred matičarem).

Za dozvolu za sklapanje braka maloletnom licu koje je navršilo 16. godinu života a koje je državljanin Republike Srbije, isključivo je nadležan sud Republike Srbije čak iako se to lice nalazi u inostranstvu i tamo namerava stupiti u brak.

Srpski državljani mogu u inostranstvu zaključiti brak pred ovlašćenim konzularnim predstavništvom ili diplomatskim predstavništvom Republike Srbije koje vrši konzularne poslove ako se tome ne protivi država u kojoj se nalazi predstavništvo Republike Srbije ili ako je to predviđeno međunarodnim ugovorom.